
Godkjenning av studieplan for erfaringsbasert mastergradsprogram i international seafood management  - SAMARBEID MEllom NFH og the GRIMSBY INSTITUTE OF FURTHER AND HIGHER EDUCATION
Bakgrunn
Norges fiskerihøgskole (NFH) ber i brev av 05.07.2007 (vedlegg 1) om oppretting av to nye engelskspråklige mastergradsprogram i International Seafood Management i samarbeid med The Grimsby Institute of Further and Higher Education (GIFHE), England, heretter kalt Grimsby. Det ene er et erfaringsbasert masterprogram (90 studiepoeng) med tittelen “Executive MBA in International Seafood Management”, og det andre er et ordinært masterprogram med tittel ” MBA in International Seafood Management”(120 studiepoeng). 
NFH opplyser i brevet at Universitetet i Tromsø (UiT) skal være grads- og vitnemålsgivende institusjon. Videre skal studieprogrammene være underlagt UiTs kvalitetssikringssystem for utdanningsvirksomhet. Undervisningen skal skje i et faglig samarbeid, der NFH og Grimsby skal være ansvarlig for 50 % av programmet hver. 

På bakgrunn av denne henvendelsen fra NFH ble det tidlig i august avholdt et møte mellom representanter fra NFH og Forsknings- og studieavdelinga der flere problemstillinger ble kartlagt og drøftet. Blant annet ble det diskutert hvilke implikasjoner det har at Grimsby ikke er akkreditert (faglig godkjent) for å kunne tilby høyere utdanning på masternivå. Et samarbeid om utdanning på masternivå er dermed problematisk.

Videre ble problemstillinger rundt finansiering drøftet. Mens norsk høyere utdanning skal følge gratisprinsippet, finansieres høyere utdanning i de fleste andre land, deriblant Storbritannia, også med skolepenger. Grimsbys virksomhet er basert på skolepenger.

Konklusjonen i møtet ble at det planlagte undervisningssamarbeidet om et ordinært mastergradsprogram ikke lar seg gjennomføre. Grimsby kan ikke utstede mastergrader. Siden UiT v/ NFH i dette tilfellet vil være grads- og eksamensgivende institusjon, kan det ikke kreves skolepenger fra studentene for Grimsbys del av studiet. Samarbeidet om en ordinær mastergrad diskuteres derfor ikke videre i dette saksframlegget.
Norske utdanningsinstitusjoner kan imidlertid kreve egenbetaling for studier som er tilrettelagt for videreutdanning. Dette gjelder bl.a. erfaringsbaserte mastergradsstudier. NFH har som følge av dette valgt å søke godkjenning kun for det erfaringsbaserte mastergradsprogrammet. Ønsket oppstart er høsten 2008.

Universitetsdirektøren legger med dette fram en sak om godkjenning av et erfaringsbasert engelskspråklig mastergradsprogram. Saken har imidlertid flere prinsipielle og utdanningspolitiske problemstillinger som universitetsdirektøren ønsker at universitetsstyret tar stilling til.

Kort om studieprogrammet
Dette er et erfaringsbasert engelskspråklig studieprogram på 90 studiepoeng (vedlegg 2). Normert studietid er 1 ½ år. Det faglige innholdet er knyttet til temaene matvaresikkerhet, forvaltning, strategi og ledelse innen fiskeforedlingsindustrien. Studiet har som mål å gi industriens forvaltere den nødvendige kunnskap for å forutse og takle endringer i det internasjonale markedet for sjømat.  Undervisningen tilbys samlingsbasert i form av fire samlinger. Hver samling går over 16 dager og inneholder undervisning i to emner, hvert på 10 studiepoeng. To av de fire samlingene vil bli holdt i Grimsby. Eksamen tilbys i begynnelsen av påfølgende samling, eller som hjemmeoppgave. Avsluttende mastergradseksamen avholdes i Tromsø ved studiets slutt.

Universitetsdirektøren har en del presiseringer til den foreliggende studieplanen. Disse forholdene vil imidlertid ikke bli videre berørt her, men tas opp direkte med NFH dersom styret vedtar å etablere dette studiet.  

Presentasjon av Grimsby Institute of Further and Higher Education (GIFHE)

The Grimsby Institute of Further and Higher Education er en britisk utdanningsinstitusjon som tilbyr både yrkesrettet utdanning på nivå med videregående skole og høyere utdanning, primært på bachelorgradsnivå. Av institusjonens totalt 22 000 elever/studenter er 1200 registrert på høyere utdanning. 

Britiske utdanningsmyndigheter kategoriserer Grimsby som en såkalt ”Listed Body” 
.  Dette innebærer at institusjonen ikke er akkreditert og ikke selv kan utstede grader, men har rett til å tilby undervisning som kan inngå i en grad i samarbeid med en eller flere akkrediterte institusjoner. Undervisningen må valideres av en høyere britisk utdanningsinstitusjon med rett til å tilby godkjente grader; en såkalt ”Recognized Body”. Sistnevnte institusjon vil så utstede graden. 

Grimsby tilbyr sine studier på universitetsnivå gjennom samarbeid med en rekke andre britiske utdanningsinstitusjoner, slik som Lancaster University, the University of Hull, Sheffield Hallam University, the University of Huddersfield, og Leeds Metropolitan University
. Majoriteten av disse utdanningene er yrkesrettede utdanninger på lavere grad. 

I følge NFH er det strategiske årsaker til at Grimsby har valgt å forbli en ikke akkreditert utdanningsinstitusjon. Britiske myndigheter tillater ikke akkrediterte studiesteder å tilby utdanning på mer enn to nivåer. For å oppnå nødvendig akkreditering for å kunne tilby grader på bachelor- og mastergradsnivå, ville Grimsby dermed ha måttet avvikle sin utdanningstilbud på videregående skoles nivå. 

Det faktum at Grimsby ikke er akkreditert på mastergradsnivå, umuliggjør også oppretting av en fellesgrad mellom Grimsby og NFH/UiT. En fellesgrad ville ha vært å fortrekke for alle parter – både fordi utfordringene med finansiering kunne løses smidigere og fordi departementet har fastsatt retningslinjer som regulerer og kvalitetssikrer de fleste forhold omkring denne formen for undervisningssamarbeid. Utveksling innenfor rammen av EU-programmene vil heller ikke være mulig med Grimsby.

Hvorfor samarbeid med Grimsby?

Grimsby har en faglig kompetanse som NFH anser som unik. Institusjonen har videre et stort internasjonalt nettverk særlig rettet mot Kina, India og Indonesia, som gjør institusjonen til en strategisk verdifull partner for NFH (vedlegg 3). Fra Asia har Grimsby i dag flere søkere enn institusjonen kan tilby studieplasser. På bakgrunn av at det i de senere årene har vært en markant nedgang i antallet norske søkere til NFHs studieprogrammer, anser NFH det som meget fordelaktig å knytte seg til en europeisk institusjon med et større internasjonalt nettverk enn det NFH har i dag. NFH vurderer det planlagte studieprogrammet i ”International Seafood Management” å komplettere institusjonens eksisterende studieprogramportefølje på en faglig meget tilfredsstillende måte. Et samarbeid med Grimsby vil, slik NFH vurderer det, styrke Universitetets posisjon som en ledende høyere utdanningsinstitusjon for fiskeri- og havbruksnæringen. 

Grimsbys lange erfaring innen fiskerifag og tette bånd til fiskeforedlingsindustrien gjør at NFH anser fagmiljøet ved Grimsby, og da spesielt ved Grimsbys avdeling Humber Business School, å være svært velegnet til å tilby undervisning i det planlagte erfaringsbaserte studieprogrammet innen ”International Seafood Management”. Positive ringvirkninger i form av tettere interaksjon mellom de to utdanningsinstitusjonene og de kommersielle aktørene innen sjømatindustrien i Norge og Storbritannia, forventes også.

Egenbetaling

I henhold til regelverket for ekstern finansiering er det universitetsstyret som skal fastsette egenbetalingen. NFH har lagt ved et budsjett basert på 20 programstudenter (vedlegg 4). Den totale budsjettrammen for programmet er på NOK 2 257 700. Egenbetalingen vil være NOK 12 000 per emne (10 studiepoeng), og NOK 24 000 per masteroppgave (30 studiepoeng). Dette utgjør en total kostnad for hver enkelt programstudent på NOK 96 000. I tillegg kommer utgifter til reiser mellom landene, og opphold ved de to studiestedene. Beløpets størrelse for selve utdanningen er innenfor de rammer som er vanlig for denne typen studier.

Universitetsdirektøren gjør oppmerksom på at eksternt finansierte studiepoeng tas ut når Staten beregner den resultatbaserte del av bevilgningen knyttet til studiepoengproduksjonen. Studiepoengene vil med andre ord ikke telle med i resultatene ved UiT, og vil dermed heller ikke gi økning i de statlige budsjettoverføringene til Universitetet. 

Universitetsdirektørens vurderinger

Da det i dette tilfellet er snakk om etablering av et egenfinasiert erfaringsbasert mastergradsprogram (videreutdanning), unntas NFHs søknad fra styrets føringer om stans i veksten av universitetets programportefølje.

I tråd med universitetets mål om økt internasjonalisering av utdanning og forskning gjennom samarbeid med utenlandske utdannings- og forskningsinstitusjoner stiller universitetsdirektøren seg i utgangspunktet positiv til undervisningssamarbeid mellom utenlandske læresteder og Universitetet i Tromsø. Det er et mål å etablere flere fellesgrader (Joint degrees) med utenlandske universiteter. I dette tilfelle dreier det seg imidlertid om et samarbeid med en privat institusjon som ikke har egen akkreditering for å utdanne mastergradskandidater.  Bør UiT inngå et undervisningssamarbeid med en ikke-akkreditert institusjon, som i hovedsak gir utdanning på videregående skoles nivå? Vil et slikt samarbeid kunne svekke Universitetets renommé? 

Forsknings- og studieavdelinga har hatt kontakt med Kunnskapsdepartementet og Nasjonalt organ for kvalitet i utdanningen (Nokut) om saken. Universitetet er blitt rådet til å utøve varsomhet i opprettelsen av felles studieprogram i samarbeid med partnerinstitusjoner som ikke har akkreditering for studier på det nivået som det planlagte studieprogramsamarbeidet befinner seg på. 

NFH mener at Grimsby har et meget kompetent fagmiljø og høyt kvalifiserte vitenskapelige medarbeidere. I et notat fra rektor ved NFH, Knut Heen, framgår det at den faglige vurderingen, gjort av eksempelvis Leeds Metropolitan University, viser at Grimsby har en standard på lærerstab og studier som er på universitetsnivå. Spørsmålet er derfor om UiT bør skille mellom institusjonens formelle status og fagmiljøets kompetanse når et samarbeid skal vurderes. Det har vært kontakt mellom faglig ansatte ved NFH og det aktuelle fagmiljøet ved Grimsby, og fagmiljøene er sammen blitt enige om det faglige innholdet i både selve studieprogrammet og emnene. 

Universitetsdirektøren deler også NFHs bekymring for studenttilgangen de nærmeste årene. I et rekrutteringsperspektiv synes det å være nødvendig å etablere attraktive engelskspråklige studieprogram som kan tiltrekke seg selvfinansierende studenter. I dette tilfelle er det imidlertid snakk om et nytt, erfaringsbasert mastergradsprogram. Rekrutteringseffekten til de ordinære grunnstudiene med statlig finansiering vil derfor i liten grad påvirkes gjennom dette tiltaket. Kandidater med erfaringsbasert mastergrad er som regel heller ikke kvalifisert for opptak til Phd.-studier.
Et annet viktig argument NFH framhever er at programmet, som har fokus på ivaretakelse av verdikjeden fra fisken er kommet på land og fram til den når forbruker, vil være et supplement til de to eksisterende engelskspråklige studieprogrammene som har forvaltningen av ressursene i havet og akvakultur som tema. 

Som følge av formelle, juridiske forhold (finansiering, akkreditering) vil det faglige samarbeidet mellom NFH/UiT og Grimsby måtte være et forretningsmessig anliggende, så langt universitetsdirektøren kan forstå. Dette betyr at samarbeidet vil måtte dreie seg utelukkende om kjøp av undervisningstjenester fra Grimsby. Det må være helt klart at det faglige ansvaret i sin helhet skal påhvile NFH, og at dette skal være et reelt faglig ansvar. I all informasjon og i alle sammenhenger må det fremgår at det er UiT som er fullt ut ansvarlig for hele studiet. Dette innebærer at NFH må ta ansvar for at studieprogrammet er kvalitetssikret som en helhet, i tråd med kvalitetssikringssystemets bestemmelser for studieprogram generelt og desentraliserte studietilbud spesielt. Videre må opptak, registrering, betaling, evaluering, eksamensavvikling, vitnemålsutstedelse og all øvrig studentkontakt bli et anliggende mellom programstudenten og UiT, og ikke mellom studenten og Grimsby. NFH og Grimsby må inngå egen avtale som regulerer de økonomiske forholdene mellom institusjonene. Studentene skal kun forholde seg til NFH også i de økonomiske spørsmål. 

I markedsføringen av dette programmet er det viktig å få fram informasjon om at fullført grad ikke normalt gir opptak til PhD-studier i Norge.

For ordens skyld vil vi presisere at korrekt navn på oppnådd grad vil være ”Erfaringsbasert master i (norsk tittel på studieprogram)”. I tråd med oversettelsen av graden erfaringsbasert master i UHRs engelske terminologidatabase, vil gradens engelske tittel være “Experience-based Master of Business Administration in International Seafood Management”. 

Konklusjon

Universitetsdirektøren har vært i tvil om dette utdanningssamarbeidet bør godkjennes. Saken er problematisk med hensyn til manglende akkreditering, og det faktum at verken departement eller Nokut kan gi klart svar på vårt spørsmål om legaliteten i dette gradssamarbeidet. Finansieringsspørsmålet vil være av interesse å diskutere, også sett på bakgrunn av at dette er en utenlandsk utdanningstilbyder som baserer virksomheten på skolepenger. Universitetsdirektøren er kommet fram til at programmet kan kun tilrås etablert dersom hele ansvaret, både det praktiske og det faglige, ligger ved UiT/NFH, og at samarbeidet mellom Grimsby og NFH begrenses til et spørsmål om kjøp av undervisningstjenester for å undervise på NFHs emner/program. Det vil være NFHs ansvar å se til at faglig innhold og selve undervisningen ligger på mastergradsnivå, og at lærernes kompetanse tilfredsstiller de krav Nokut stiller for å kunne undervise på mastergradsnivå.

Forslag til 

vedtak:

1. Universitetsstyret godkjenner oppstart av “ Experience-based MBA in International Seafood Management”, som et engelskspråklig erfaringsbasert mastergradsprogram på 90 studiepoeng. Studiet skal i sin helhet være NFHs ansvar. Første kull tas opp høsten 2008.


2. Universitetsstyret godkjenner størrelsen på den delen av studentenes egenbetaling som er knyttet til undervisningen.


3. Det økonomiske ansvarsforholdet mellom NFH og Grimsby må reguleres gjennom en egen avtale.

